Με την εξάπλωση του κοροναϊού στην Ιταλία να βρίσκεται εκτός ελέγχου, η κυβέρνηση Κόντε βάζει σε καραντίνα όλη τη χώρα και λαμβάνει μέτρα – σοκ.

Αυτό σημαίνει ότι απαγορεύονται όλες οι δημόσιες συναθροίσεις και περιορίζονται δραματικά οι μετακινήσεις εντός της χώρας. Κλείνουν σχολεία και πανεπιστήμια, σταματά το πρωτάθλημα και μπαίνει φραγμός στη νυχτερινή ζωή.

Η Ιταλία είναι η ευρωπαϊκή χώρα που έχει περισσότερο χτυπηθεί από τον κοροναϊό, με 463 θανάτους -εκ των οποίων οι 100 μέσα σε 24 ώρες- και τουλάχιστον 9.000 επιβεβαιωμένα κρούσματα στη διάρκεια δύο εβδομάδων.

Τα έκτακτα μέτρα, που θα επηρεάσουν τη ζωή περίπου 60 εκατ. ανθρώπων, τίθεται σε ισχύ από αύριο, Τρίτη, και θα ισχύσουν έως τις 3 Απριλίου.

Η κυβέρνηση Κόντε θεωρεί ότι η ραγδαία εξάπλωση της νόσου μπορεί να αντιμετωπιστεί με μια «μαζική θεραπεία σοκ».

«Κόκκινη ζώνη»

«Όλη η Ιταλία θα αποτελέσει »Κόκκινη Ζώνη»» δήλωσε ο Ιταλός πρωθυπουργός Τζουζέπε Κόντε, ανακοινώνοντας ότι η Ρώμη υιοθετεί ακόμη σκληρότερα μέτρα για την καταπολέμηση του κοροναϊού.

Η μετακίνηση του πληθυσμού θα περιοριστεί σε όλη την χώρα, πρόσθεσε.

«Είμαστε υποχρεωμένοι να επιβάλουμε θυσίες σε όλους τους πολίτες. Το μέτρο αυτό ονομάζεται «εγώ μένω σπίτι»», τόνισε.

«Είναι η στιγμή της ευθύνης, θα πρέπει να αποφεύγονται οι μετακινήσεις πολιτών σε όλη την χώρα, εκτός αν υπάρχουν λόγοι υγείας, επαγγελματικές ανάγκες που πρέπει να αποδεικνύονται και άλλες έκτακτες ανάγκες», είπε ο Τζουζέπε Κόντε.

Italy's Prime Minister Giuseppe Conte has announced that the whole of the country is being put on lockdown in an attempt to contain the #coronavirus outbreak. For the latest on #COVID19, click here: https://t.co/BnjqqFZLOz pic.twitter.com/hFF2zYmuMB — SkyNews (@SkyNews) March 9, 2020

«Όλη η Ιταλία θα είναι σαν την Λομβαρδία»

«Θα επιβληθούν σκληροί κανόνες παντού, με μεγαλύτερη αυστηρότητα και θυσίες όλων μας. Όλη η Ιταλία θα είναι σαν την Λομβαρδία», είπε από την πλευρά του ο Ιταλός υπουργός Εξωτερικών, Λουίτζι Ντι Μάιο, σε σχέση με την υιοθέτηση νέων μέτρων πρόληψης της μετάδοσης του κοροναϊού.

Στην Λομβαρδία, όπου βρίσκεται η οικονομική πρωτεύουσα της χώρας, Μιλάνο, έχουν καταγραφεί περισσότεροι από 300 θάνατοι.

Στην περιοχή αυτή, έχουν ήδη κλείσει οι κινηματογράφοι, τα θέατρα, τα εστιατόρια και τα μουσεία. Τα μέτρα που εφαρμόζονται στην συγκεκριμένη ιταλική περιφέρεια έχουν επηρεάσει τη ζωή 16 εκατ. ανθρώπων.

Σταματά και το πρωτάθλημα ποδοσφαίρου

Ο Ιταλός πρωθυπουργός, παράλληλα, τόνισε: «Πρέπει να παρέμβουμε για να προστατέψουμε τους ασθενέστερους και πιο ευάλωτους πολίτες» και εξήγησε ότι σταματά και το πρωτάθλημα ποδοσφαίρου της ιταλικής Α’ Εθνικής.

Μέχρι τις 3 Απριλίου, τέλος, θα μείνουν κλειστά όλα τα σχολεία και πανεπιστήμια της χώρας.

«Τέλος στη νυχτερινή ζωή»

Παράλληλα, στο «στόχαστρο» μπήκε ο… τρόπος ζωής της νεολαίας, δηλαδή η συνήθεια να συχνάζουν σε μπαρ και κλαμπ, ακόμη και υπό τις ακραίες συνθήκες που διαμορφώνονται λόγω του κοροναϊού.

«Η νυχτερινή ζωή… δεν μπορούμε να το επιτρέψουμε άλλο αυτό» είπε.

Τα μέσα μεταφοράς, πάντως, θα λειτουργούν.

Παράλληλα, η κυβέρνηση του Τζουζέπε Κόντε έκανε γνωστό ότι κλείνουν όλα τα χιονοδρομικά κέντρα της χώρας. Στόχος της απόφασης είναι να μην παρακινούνται, ιδίως οι νέοι, με ειδικές προσφορές, να πηγαίνουν για σκι, έως ότου τελειώσει η κατάσταση έκτακτης ανάγκης.

Ταραχές στις φυλακές

Στο μεταξύ, αποφασίσθηκε ότι σε όλες τις φυλακές της χώρας θα αποσταλούν εκατό χιλιάδες χάρτινες μάσκες. Οι υπάλληλοι των σωφρονιστικών ιδρυμάτων, μετά τις 27, συνολικά, εξεγέρσεις σε ιταλικές φυλακές, ζητούν από την κυβέρνηση να ευνοήσει, στις περιπτώσεις που το επιτρέπουν, τον κατ΄οίκον περιορισμό των κρατουμένων.

Έξι κρατούμενοι έχουν χάσει τη ζωή τους από τον κοροναϊό και πολλοί άλλοι προχώρησαν σε κινητοποιήσεις στο σωφρονιστικό κατάστημα, σκαρφαλώνοντας ακόμη και στην ταράτσα του κτιρίου.

Σε πολλές φυλακές της χώρας σημειώθηκαν εξεγέρσεις, προκειμένου να ληφθούν έκτακτα μέτρα για την αντιμετώπιση του κοροναϊού.

Μέσα σε μια ημέρα 1.598 νέα κρούσματα

Σύμφωνα με τις ιταλικές αρχές, συνολικά, έχουν βρεθεί θετικοί στον κοροναϊό 7.985 πολίτες.

Σε σχέση με χθες, διαγνώστηκαν 1.598 νέοι ασθενείς.

Οι νεκροί είναι 463. Μόνο μέσα σε ένα 24ωρο έχασαν τη ζωή τους 97 άνθρωποι.

Στους 733 είναι οι ασθενείς με εντατική φροντίδα, ενώ στους 2.936 ήταν -μέχρι πρότινος- τα άτομα που βρίσκονταν σε απομόνωση κατ’ οίκον.

Μέχρι τώρα, όμως, 724 ασθενείς έχουν ιαθεί.

Είναι καλύτερα ο «ασθενής ένα»

Η μόνη θετική είδηση της ημέρας είναι ότι μετά από δυο εβδομάδες, ο 38χρονος Ματία, από την περιοχή του Κοντόνιο, άρχισε να αναπνέει χωρίς μηχανική υποστήριξη.

Πρόκειται για τον «ασθενή ένα», ο οποίος είχε μεταδώσει τον ιό σε περίπου δεκαπέντε ανθρώπους.

Όλες οι εξελίξεις για την εξάπλωση του κοροναϊού